CELEX: 32010R0574
Language: et
Date: 2010-06-30 00:00:00
Title: Komisjoni määrus (EL) nr 574/2010, 30. juuni 2010 , millega muudetakse määrust (EÜ) nr 1126/2008 (millega võetakse vastu teatavad rahvusvahelised raamatupidamisstandardid kooskõlas Euroopa Parlamendi ja nõukogu määrusega (EÜ) nr 1606/2002) seoses rahvusvaheliste finantsaruandlusstandarditega IFRS 1 ja IFRS 7  (EMPs kohaldatav tekst )

1.7.2010   
            
            
               ET
            
            
               Euroopa Liidu Teataja
            
            
               L 166/6
            
         KOMISJONI MÄÄRUS (EL) nr 574/2010,
   30. juuni 2010,
   millega muudetakse määrust (EÜ) nr 1126/2008 (millega võetakse vastu teatavad rahvusvahelised raamatupidamisstandardid kooskõlas Euroopa Parlamendi ja nõukogu määrusega (EÜ) nr 1606/2002) seoses rahvusvaheliste finantsaruandlusstandarditega IFRS 1 ja IFRS 7
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 19. juuli 2002. aasta määrust (EÜ) nr 1606/2002 rahvusvaheliste raamatupidamisstandardite kohaldamise kohta, (1) eelkõige selle artikli 3 lõiget 1,
   ning arvestades järgmist:
   
               (1)
            
            
               Komisjoni määrusega (EÜ) nr 1126/2008 (2) on vastu võetud teatavad 15. oktoobri 2008. aasta seisuga kehtinud rahvusvahelised standardid ja tõlgendused.
            
         
               (2)
            
            
               Rahvusvaheliste Raamatupidamisstandardite Nõukogu (IASB) avaldas 28. jaanuaril 2010 rahvusvahelise finantsaruandlusstandardi (IFRS) 1 Esmakordse kasutuselevõtja suhtes kohaldatav piiratud erand IFRS 7 kohasest võrdlusinformatsiooni avalikustamisest muudatuse (edaspidi „IFRS 1 muudatus”). Kuna IFRSi esimest korda kohaldavad (majandus)üksused ei saa rakendada IFRS 7 avalikustatava võrdlusinformatsiooni korrigeerimisega seotud erandit seoses õiglase väärtuse mõõtmise ja likviidsusriskiga, kui kõnealused võrreldavad perioodid lõppevad enne 31. detsembrit 2009, siis IFRS 1 muudatuse eesmärk pakkuda nendele (majandus)üksustele valikulist erandit.
            
         
               (3)
            
            
               Konsulteerimine Euroopa finantsaruandluse nõuanderühma (EFRAG) tehniliste ekspertide rühmaga (TEG) kinnitab, et IFRS 1 muudatus vastab määruse (EÜ) nr 1606/2002 artikli 3 lõikes 2 esitatud vastuvõtmiseks vajalikele tehnilistele kriteeriumidele. Kooskõlas komisjoni 14. juuli 2006. aasta otsusega 2006/505/EÜ, millega luuakse standardialaste nõuannete järelevalverühm, kes nõustab komisjoni Euroopa finantsaruandluse nõuanderühma (EFRAG) arvamuste objektiivsuse ja erapooletuse hindamisel, (3) võttis standardialaste nõuannete järelevalverühm arvesse EFRAGi arvamust heakskiidu kohta ja teavitas komisjoni, et see on tasakaalustatud ja objektiivne.
            
         
               (4)
            
            
               Seoses IFRS 1 muudatuse vastuvõtmisega tuleb muuta rahvusvahelist finantsaruandlusstandardit (IFRS) 7, et tagada rahvusvaheliste raamatupidamisstandardite kooskõla.
            
         
               (5)
            
            
               Seepärast tuleks vastavalt muuta määrust (EÜ) nr 1126/2008.
            
         
               (6)
            
            
               Käesoleva määrusega ettenähtud meetmed on kooskõlas raamatupidamise regulatiivkomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1126/2008 lisa muudetakse järgmiselt.
   
               1)
            
            
               Rahvusvahelist finantsaruandlusstandardit (IFRS) 1 muudetakse vastavalt käesoleva määruse lisale.
            
         
               2)
            
            
               Rahvusvahelist finantsaruandlusstandardit (IFRS) 7 muudetakse vastavalt käesoleva määruse lisale.
            
         Artikkel 2
   Kõik ettevõtted rakendavad IFRS 1 ja IFRS 7 muudatusi, nagu on sätestatud käesoleva määruse lisas, hiljemalt alates oma esimese pärast 30. juunit 2010 algava majandusaasta alguskuupäevast.
   Artikkel 3
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 30. juuni 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 243, 11.9.2002, lk 1.
   
      (2)  ELT L 320, 29.11.2008, lk 1.
   
      (3)  ELT L 199, 21.7.2006, lk 33.
   
      LISA
      
         RAHVUSVAHELISED RAAMATUPIDAMISSTANDARDID
      
      
                  IFRS 1
               
               
                  IFRS 1 muudatus Esmakordse kasutuselevõtja suhtes kohaldatav piiratud erand IFRS 7 kohasest võrdlusinformatsiooni avalikustamisest
                  
               
            
                  IFRS 7
               
               
                  IFRS 7 Finantsinstrumendid: avalikustatav teave muudatus
               
            
         Paljundamine lubatud Euroopa Majanduspiirkonnas. Väljaspool EMPd on kõik olemasolevad õigused kaitstud, v.a õigus paljundada isiklikuks kasutamiseks või muul õiguspärasel otstarbel. Lisateavet on võimalik saada IASB veebilehelt www.iasb.org
      
      
         ESMAKORDSE KASUTUSELEVÕTJA SUHTES KOHALDATAV PIIRATUD ERAND IFRS 7 KOHASEST VÕRDLUSINFORMATSIOONI AVALIKUSTAMISEST
         (IFRS 1 muudatus)
         
            Muudatus rahvusvahelises finantsaruandlusstandardis IFRS 1
         
         
            
               Rahvusvaheliste finantsaruandlusstandardite esmakordne kasutuselevõtt
            
         
         Paragrahv 39C lisatakse.
         JÕUSTUMISKUUPÄEV
         
                     39C
                  
                  
                     IFRS 1 muudatusega „Esmakordse kasutuselevõtja suhtes kohaldatav piiratud erand IFRS 7 kohasest võrdlusinformatsiooni avalikustamisest”, mis on välja antud 2010. aasta jaanuaris, on lisatud paragrahv E3. (Majandus)üksus rakendab seda muudatust 1. juulil 2010 või hiljem algavate aruandeaastate suhtes. Varasem rakendamine on lubatud. Kui (majandus)üksus rakendab muudatust varasema perioodi suhtes, avalikustab ta selle asjaolu.
                  
               
      
         Lisa E
         
            Lühiajalised vabastused IFRSidest
         
         Lisatakse pealkiri, paragrahv E3 ja joonealune märkus.
         
            Finantsinstrumentide kohta avalikustatav teave
         
         
                     E3
                  
                  
                     Esmakordne kasutuselevõtja võib kohaldada IFRS 7 paragrahvis 44G esitatud üleminekusätteid. (1)
                     
                  
               
      
         Lisa
         
            Muudatus rahvusvahelises finantsaruandlusstandardis IFRS 7
         
         
            
               Finantsinstrumendid: avalikustatav teave
            
         
         Paragrahvi 44G muudetakse (uus tekst on allajoonitud ja välja jäetud tekst läbikriipsutatud) ja lisatakse joonealune märkus.
         JÕUSTUMISKUUPÄEV JA ÜLEMINEK
         
                     44G
                  
                  
                     IFRS 7 muudatusega „Finantsinstrumentide kohta avalikustatava teabe täiustamine”, mis on välja antud 2009. aasta märtsis, on muudetud paragrahve 27, 39 ja B11 ning lisatud paragrahvid 27A, 27B, B10A ja B11A–B11F. (Majandus)üksus rakendab neid muudatusi 1. jaanuaril 2009 või hiljem algavate aruandeaastate suhtes. (Majandus)üksus ei pea avalikustama muudatustega nõutud teavet:
                     
                                 a)
                              
                              
                                 mis tahes aruandeaasta või vaheperioodi kohta (sealhulgas finantsseisundi mis tahes aruande kohta), mida on kajastatud enne 31. detsembrit 2009 lõppeva võrreldava aruandeaasta raames; või
                              
                           
                                 b)
                              
                              
                                 finantsseisundi aruande kohta, mis on esitatud esimese võrreldava perioodi alguse seisuga enne 31. detsembrit 2009.
                              
                           
               Varasem rakendamine on lubatud. Kui (majandus)üksus rakendab muudatusi varasema perioodi suhtes, avalikustab ta selle asjaolu (2).
      
      
         (1)  Seoses IFRS 1 muudatusega „Esmakordse kasutuselevõtja suhtes kohaldatav piiratud erand IFRS 7 kohasest võrdlusinformatsiooni avalikustamisest”, mis on välja antud 2010. aasta jaanuaris, on lisatud paragrahv E3. Selleks et vältida võimalikku tagantjärgi kasutamist ja tagada, et esmakordsed kasutuselevõtjad ei oleks ebasoodsamas olukorras võrreldes IFRSide praeguste kasutajatega, otsustas nõukogu, et esmakordsetel kasutuselevõtjatel tuleks lubada kasutada samu üleminekusätteid, nagu on lubatud kasutada praegustel kasutajatel, kes koostavad finantsaruandeid kooskõlas standarditega, mis on esitatud IFRS 7 muudatuses „Finantsinstrumentide kohta avalikustatava teabe täiustamine”.
      
         (2)  Seoses IFRS 1 muudatusega „Esmakordse kasutuselevõtja suhtes kohaldatav piiratud erand IFRS 7 kohasest võrdlusinformatsiooni avalikustamisest”, mis on välja antud 2010. aasta jaanuaris, on muudetud paragrahvi 44G. Nõukogu muutis paragrahvi 44G, et täpsustada oma järeldusi ja kavandatud üleminekut seoses IFRS 7 muudatusega „Finantsinstrumentide kohta avalikustatava teabe täiustamine”.